Document ID: 31987R0055

KOMISSION ASETUS (ETY) N:o 55/87,
annettu 30 päivänä joulukuuta 1986,
tietyillä yhteisön rannikkoalueilla puomitroolin käyttöluvan omaavien kahdeksan metrin kokonaispituuden ylittävien alusten luettelosta
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon tietyistä kalavarojen teknisistä säilyttämistoimenpiteistä 7 päivänä lokakuuta 1986 annetun neuvoston asetuksen (ETY) N:o 3094/86(), sellaisena kuin se on muutettuna neuvoston asetuksella (ETY) N:o 4026/86(), ja erityisesti sen 15 artiklan,
sekä katsoo, että
asetuksen (ETY) N:o 3094/86 9 artiklan 3 kohdan b alakohdassa säädetään, että sellaisten puomitroolareiden, joiden suurin kokonaispituus on suurempi kuin kahdeksan metriä, Pohjanmeren mannerrannikolla harjoittama kalastus rajoitetaan luettelossa oleviin aluksiin, ja mainitun artiklan 5 kohdassa säädetään kyseisen säännöksen soveltamista koskevien yksityiskohtaisten sääntöjen antamisesta,
luettelon on koostuttava aluksista, jotka kyseisten rajoitusten voimaantulopäivänä täyttävät mainitun asetuksen 9 artiklan 3 kohdan b alakohdassa määritellyt arviointiperusteet ja niiden lippuvaltion tai rekisterivaltion lainsäädännössä määritetyt mainitulle alueelle pääsemisen edellytyksenä olevat tekniset vaatimukset,
luetteloon sisällyttäminen ei rajoita asetuksessa (ETY) N:o 3094/86 tai neuvoston asetuksessa (ETY) N:o 170/83() määriteltyjen tai kyseisten asetusten mukaisesti annettujen muiden kalavarojen säilyttämistoimenpiteiden soveltamista,
sen vuoksi on tarpeen laatia mainittu luettelo ja määritellä yksityiskohtaiset säännöt sen laatimisesta ja muuttamisesta, ja
tässä asetuksessa säädetyt toimenpiteet ovat kalavarojen hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
1. Luettelo aluksista, joilla on asetuksen (ETY) N:o 3094/86 9 artiklan 3 kohdan b alakohdan mukaisesti lupa käyttää puomitrooleja 12 meripeninkulman alueella Ranskan rannikon edustalla pohjoiseen pisteestä 51°00, pohjoista leveyttä, Belgian, Alankomaiden ja Saksan liittotasavallan rannikon sekä Tanskan länsirannikon edustalla Hirtshalsin majakalle asti, kun kyseinen alue mitataan aluevesiä rajoittavista perusviivoista, on liitteenä.
2. Kyseinen luettelo koostuu aluksista, joiden suurin kokonaispituus on suurempi kuin kahdeksan metriä ja:
- jotka on otettu käyttöön ennen 1 päivää tammikuuta 1987 ja joilla on kalastettu puomitroolilla perusviivojen ulkopuolisilla vesillä ennen kyseistä päivämäärää,
- jotka täyttävät 1 päivänä tammikuuta 1987 tekniset vaatimukset, jotka niiden lippu- tai rekisterivaltio on määrittänyt puomitroolilla kalastamisesta asetuksen (ETY) N:o 3094/86 9 artiklan 3 kohdan a alakohdassa tarkoitetulla alueella, ja
- joiden koneteho ei 1 päivänä tammikuuta 1987 ole suurempi kuin 221 kW tai teholtaan alennettujen koneiden osalta 300 kW, lukuun ottamatta äyriäisiä kalastavia aluksia.
3. Luettelossa voi olla 1 päivän heinäkuuta 1986 ja 1 päivän tammikuuta 1987 välisenä aikana ylivoimaisen esteen vuoksi käytöstä poistettavia aluksia, jotka muutoin täyttäisivät 2 kohdassa mainitut vaatimukset.
Luettelossa voi lisäksi olla aluksia, joiden rakentamisesta on ennen 11 päivää lokakuuta 1986 allekirjoitettu sitova sopimus, jos ne valmistumisensa jälkeen täyttävät 2 kohdassa esitetyt vaatimukset, poiketen viittauksista päivämäärään 1 päivä tammikuuta 1987.
4. Luettelo on voimassa 1 päivästä tammikuuta 1987. Sitä täydennetään tarvittaessa ennen 30 päivää kesäkuuta 1987 asetuksen (ETY) N:o 3094/86 15 artiklassa vahvistetun menettelyn mukaisesti kaikkien sellaisten alusten huomioon ottamiseksi, jotka on otettu käyttöön ennen 1 päivää tammikuuta 1987 mutta jotka eivät ole luettelossa tämän asetuksen voimaantulopäivänä.
5. Jäsenvaltiot varmistavat, että luettelossa olevat alukset täyttävät 2 kohdassa esitetyt vaatimukset, ja ilmoittavat komissiolle tarvittaessa pyynnöstä luettelon muuttamiseksi 3 kohdan mukaisesti.
2 artikla
Edellä 1 artiklassa mainitussa luettelossa oleva alus voidaan korvata millä tahansa muulla aluksella seuraavin edellytyksin:
- sen konetehoa ei ole alennettu,
- sen koneteho on enintään 221 kW,
- sen suurin kokonaispituus on enintään 24 metriä
ja
- se täyttää 1 artiklan 2 kohdan toisessa luetelmakohdassa annetut tekniset vaatimukset.
3 artikla
1. Aluksen lippu- tai rekisterivaltion on ilmoitettava komissiolle pyynnöt liitteessä olevien tietojen muuttamiseksi aluksen korvaaminen toisella aluksella mukaan luettuna.
2. Jos muutos on kuitenkin lipun tai rekisterivaltion muutos, aluksen uuden lippu- tai jäsenvaltion on ilmoitettava pyynnöstä muutoksen jälkeen.
3. Pyyntöön on liitettävä kaikki tarvittavat tiedot sen arvioimiseksi, onko pyyntö 1 artiklassa vahvistettujen säännösten mukainen. Siinä on mainittava lisäksi aluksen nimi, sen ulkoiset kirjain- ja numerotunnukset, sen radiokutsutunnus sekä sen moottorin merkki ja tyyppi.
4. Komissio arvioi annetut tiedot. Komissio muuttaa sen jälkeen 1 artiklassa mainittua luetteloa edellä mainittujen säännösten mukaisiksi katsottujen pyyntöjen mukaisesti. Se ilmoittaa kaikille jäsenvaltioille näistä muutoksista, jotka tulevat voimaan komission määrittämänä päivänä.
5. Komissio julkaisee säännöllisesti ajan tasalle saatetun luettelon ottaen huomioon tässä artiklassa tarkoitetut hyväksytyt muutokset.
4 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 30 päivänä joulukuuta 1986.

Labels: 18
19
6
20